#BirthdaySpecial: इन पांच फिल्मों के किरदार, सैफ अली खान को बनाते हैं सुपरस्टार
बॉलीवुड अभिनेता सैफ अली खान, शुक्रवार को अपना 49वां जन्मदिन मना रहे हैं। छोटे नवाब को अभिनय के साथ-साथ उनके लुक के लिए भी फैन्स पसंद करते हैं। दिल्ली में जन्मे सैफ ने साल 1993 में बॉलीवुड में अपना डेब्यू किया था। सैफ के जन्मदिन पर उनकी आने वाली फिल्म 'लाल कप्तान' का टीज़र रिलीज़ किया गया है। सैफ के जन्मदिन पर जानते हैं वह पांच यादगार किरदार, जिससे ये लोगों के दिलों पर राज कर रहे हैं।
ओमकारा
विशाल भारद्वाज की फिल्म 'ओमकारा' में सैफ ने 'लंगड़ा त्यागी' का नेगेटिव रोल किया था। यह किरदार इतना मजबूत लिखा गया था कि यह फिल्म में हीरो के ऊपर हावी हो गया था। फिल्म की कहानी विलियम सेक्शपियर के प्ले 'ओथेलो' पर आधारित थी। इसके लिए सैफ को फिल्मफेयर का बेस्ट निगेटिव कैरेक्टर का अवॉर्ड मिला था। इस फिल्म में सैफ के साथ करीना कपूर खान भी नजर आईं थीं।
हम तुम
साल 2004 में आई फिल्म सैफ की 'हम तुम' ह़ॉलीवुड फिल्म 'वेन हैरी मेट सैली' पर आधारित थी। इसे कुणाल कोहली ने डायरेक्ट किया था। 'हम तुम' को आदित्य चोपड़ा ने प्रोड्यूस किया था। इसके लिए सैफ को बेस्ट एक्टर का नेशनल अवॉर्ड तक मिला था। फिल्म में रानी मुखर्जी के साथ सैफ की केमिस्ट्री को काफी ज्यादा पसंद किया गया था। इसमें सैफ ने कार्टूनिस्ट का किरदार निभाया था।
परिणीता
साल 2005 में आई फिल्म 'परिणीता' में सैफ ने अपने अभिनय से सबका दिल जीत लिया था। फिल्म को प्रदीप सरकार ने डायरेक्ट किया था। इसमें सैफ के शेखर रॉय के इन्टेंस किरदार को फैन्स ने काफी पसंद किया था। इसमें सैफ के साथ विद्या बालन नजर आईं थीं। दोनों की केमिस्ट्री को काफी पसंद किया गया था। 'परिणीता' को चार फिल्मफेयर अवॉर्ड मिले थे। इसे नेशनल अवॉर्ड भी मिला था।
मैं खिलाड़ी तू अनाड़ी
साल 1994 में अक्षय कुमार के साथ फिल्म 'मैं खिलाड़ी तू अनाड़ी' में रोमांटिक हीरो दीपक के किरदार में सैफ ने अपने करियर के शुरुआती दिनों में दर्शकों पर अच्छा प्रभाव डाला था। फिल्म को समीर मलकान ने डायरेक्ट किया था। सैफ के साथ फिल्म में शिल्पा शेट्टी भी नजर आईं थीं। इस फिल्म के लिए सैफ को बेस्ट सपोर्टिंग एक्टर का फिल्मफेयर अवॉर्ड भी मिला था।
लव आजकल
साल 2009 में आई फिल्म 'लव आजकल' में सैफ ने डबल रोल्स निभाए थे। दोनों में ही किरदारों में सैफ को काफी पसंद किया गया था। फिल्म को इम्तियाज अली ने डायरेक्ट किया था। सैफ के अपोजिट इसमेंं दीपिका पादुकोण नजर आईं थीं। फिल्म की कहानी के साथ-साथ इसके गाने भी काफी हिट हुए थे। अब इस फिल्म का सीक्वल भी बन रहा है। इसमें सैफ की बेटी सारा अली खान और कार्तिक आर्यन नजर आएंगे।